《宿牛首寺》
明代·陈铎

到寺万缘绝，萧然宿峰顶。
苍苍野色新，漠漠秋烟暝。
相期话三生，夜坐石根冷。
微凉入虚阑，老鹤语桐井。
支郎翻经处，松子落古鼎。
白露下高空，湿云压幽境。
望极颠厓前，寒篱眇村径。
谈久明月来，照我天地静。
自汲石泉水，同僧瀹佳茗。
天风在林末，空翠散复整。
一乘演微机，开谿自惭省。
疏竹何萧萧，云房乱灯影。

作者简介：明淮安府邳州人，家居南京。字大声，号秋碧。正德中世袭指挥。工诗善画，尤善散曲，山水仿沈周。有同名杂剧、传奇《纳锦郎》，又有散曲集《秋碧乐府》及《香月亭诗》。